ગત તા. 29ના રોજ NCBના ઝોનલ ડાયરેક્ટર હરિ ઓમ ગાંધી અને ટીમે ફૂડ એન્ડ ડ્રગ્સ વિભાગની મદદ લઈને પાટણના રાજપુર બસ સ્ટેન્ડ પાસે એક ગોડાઉનમાં દરોડો પાડ્યો હતો. આ ગોડાઉનમાં સેફ કોલ્ડ કફ સિરપની 37198 બોટલ કબજે કરવામાં આવી હતી. સાણંદમાં આવેલા દિયા હેલ્થ કેરના લાઈસન્સદાર લલિત પટેલની NDPS એક્ટ હેઠળ કોડેઈન કફસિરપનો ગેરકાયદે જથ્થો રાખવા બદલ ધરપકડ કરવામાં આવી હતી. લલિત પટેલના સાગરિત ભરત ચૌધરી અને નિલેશ ચાવડાએ બહેરામપુરાના ગોડાઉનમાં રાખેલી વધુ 5160 બોટલ મળતાં બન્નેની ધરપકડ પણ કરાઈ છે. મુળ રાજસ્થાનના ભરત ચૌધરીનું ડ્રગ્સ વેચાણ લાઈસન્સ રદ થયેલું છે અને તાજેતરમાં જ મુંબઈના બે કેસમાં જામીન મુક્ત થયેલો છે.